Сьцежкі славы (фільм)

**«Сьце́жкі сла́вы»** () — амэрыканскі чорна-белы кінафільм пра падзеі Першай сусьветнай вайны, зьняты ў 1957 годзе ў ваколіцах мюнхэнскага палацу Шлайсхайм 28-гадовым рэжысэрам Стэнлі Кубрыкам. У галоўных ролях зьняліся Керк Дуглас і Джордж Макрэдзі.

Жанр фільму неадназначны: ён пачынаецца як тыповы ваенны фільм, пераходзячы ў судовую драму (напрыканцы 1950-х адзін з найбольш папулярных жанраў), а скончваецца на пацыфізьме.

У 1992 годзе Бібліятэка Кангрэсу ЗША абрала гэты фільм для захаваньня ў Нацыянальным рэестры фільмаў. Стужка стабільна ўваходзіць у першую сотню сьпісу 250 найлепшых фільмаў на сайце ''IMDb''.

## Сюжэт
Падзеі фільму адбываюцца ў 1916 годзе на Заходнім фронце. Ужо два гады саюзьнікі наступаюць на некалькі сотняў мэтраў наперад, а пасьля адыходзяць. Камандзір корпусу генэрал Брулар (Адольф Мэнжу) загадвае дывізіённаму генэралу Міро (Джордж Макрэдзі) атакаваць непрыступную варожую пазыцыю, празваную Мурашыным ўзгоркам. Выконваць апэрацыю даручана палкоўніку Даксу (Керк Дуглас), які камандуе пяхотным палком.

Правал апэрацыі відавочны адразу, але калі атака скачаецца поўнай няўдачай, генэрал загадвае судзіць і расстраляць за баязьлівасьць траіх чалавек, выбраных адвольным чынам. Палкоўнік Дакс — у мінулым адвакат па крымінальных справах — рыхтуе прамову ў абарону сваіх салдат. Аднак зыход трыбунала здаецца прадвызначаны, бо, па словах самога камандуючага, «лепшы спосаб падтрыманьня дысцыпліны - час ад часу ставіць да сьценкі каго-небудзь з падначаленых».

## У ролях
* Керк Дуглас — палкоўнік Дакс
* Джордж Макрэдзі — генэрал Поль Міро
* Ральф Мікер — капрал Піліп Парыс
* Адольф Мэнжу — генэрал Жорж Брулар
* Ўэйн Морыс — лейтэнант Роже
* Рычард Андэрсан — маёр Сэн-Абан
* Джо Тэркел — шараговы Пьер Арно
* Эміль Мэйэр — бацька Дзюпрэ
* Берт Фрыд — сяржант Буланже
* Кем Дзібс — шараговы Лежан
* Цімаці Кэры — шараговы Морыс Фэроль
* Джон Стайн — капітан Русо
* Пэтэр Капель — апавядальнік, галоўны судзьдзя вайсковага суду

## Цяжкасьці з пракатам

"Сьцежкі славы" не стыкаваліся з афіцыйнай пазыцыяй францускіх і бэльгійскіх уладаў, якія стараліся не афішаваць ганебныя старонкі Першай сусьветнай вайны. У гэтых краінах фільм быў зьняты з пракату. ФРН далучылася да байкоту, каб не псаваць адносіны з французамі, а Гішпанія — у сувязі зь непрыманьнем ідэй пацыфізму мілітарысцкім рэжымам Франка. Канчаткова гэтыя забароны былі зьнятыя толькі напрыканцы 1970-х гг.

Дуглас ня толькі ўсяляк дапамагаў "прасоўваць" гэты фільм, але і спрадзюсаваў наступны праект Кубрыка, буйнабюджэтны фільм "Спартак", дзе таксама выканаў галоўную ролю. Нягледзячы на ​​абмежаваны пракат, «Сьцежкі славы" вылучаліся на атрыманьне прэміі BAFTA ў намінацыі "найлепшы фільм", заслужыўшы пахвальныя параўнаньні з такімі фільмамі пра бессэнсоўную бойню Першай сусьветнай, як "Вялікі парад" і "На Заходнім фронце нічога новага".

Вядомасьць і акутуальнасьць фільм атрымаў толькі з пачаткам вайны ў Віетнаме. На працягу 1960-х гг. за стужкай замацавалася рэпутацыя ці не найлепшага антываеннага фільму, а Керк Дуглас яшчэ ў 1960-я стаў называць ролю палкоўніка Дакса найлепшай у сваёй акторскай кар’еры.

## Крыніцы

## Вонкавыя спасылкі
* Сьцежкі славы на сайце allmovie 

Катэгорыя:Фільмы на ангельскай мове
Катэгорыя:Фільмы Стэнлі Кубрыка
Катэгорыя:Фільмы пра Першую сусьветную вайну
Катэгорыя:Фільмы-драмы ЗША
Катэгорыя:Ваенныя фільмы ЗША
Катэгорыя:Нацыянальны рэестар фільмаў ЗША
Катэгорыя:Фільмы 1957 году
Катэгорыя:Фільмы паводле раманаў ЗША